Hjørring Byråd besluttede onsdag aften, at sende produktion og levering af mad på ældreområdet i udbud. Formålet med udbuddet er at afprøve, om der er en privat leverandør som, sammen med Hjørring Kommune, vil arbejde for at videreudvikle den eksisterende køkkenfunktion, hedder det i referatet. - Vi går nu i gang med at afsøge mulighederne for at finde en privat samarbejdspartner, fortæller formand for Sundheds-, Ældre- og Handicapudvalget, Lilli Damsgaard: - Første skridt er udbuddet - derefter må vi så se, om der viser sig en privat leverandør, som vil være egnet til opgaven. Finder Hjørring Kommune en samarbejdspartner, dannes et aktieselskab. Det fælles selskab skal afprøve, om det er realistisk at udbygge den nuværende produktion og levere mad til flere kunder. - Visionen er at skabe de bedst mulige betingelser for vores køkkenproduktion, så den også i fremtiden vil være stærk og robust. Udviklingsperspektiverne sigter både på at skabe arbejdspladser i kommunen og naturligvis på at sikre, at vores ældre fortsat får et fleksibelt madtilbud af høj kvalitet, siger Lilli Damsgaard. Lykkes det kommunen at finde en egnet samarbejdspartner, vil det nye aktieselskab overtage kommunens centralkøkken. Udbuddet starter 1. december 2011. Der er frist for aflevering af tilbud 30. januar 2012. Hjørring Byråd forventer at træffe beslutning om valg af endelig leverandør på deres møde den 25. april 2012.
Hjørring Byråd sender nu maden til kommunens ældre i udbud.

 